Radionica **OBRADA SLIKE I FILMA**

DIO 1. **OBRADA SLIKE**

**Cilj radionice:**

Upoznati nastavnike s osnovama digitalne obrade slike, razlikama između alata za obradu slike s naglaskom na autorska prava i uvijete korištenja te ih osposobiti za korištenje osnovnih alata za obradu slike u programu GIMP.

**Sadržaj radionice:**

Nastavnici će upoznati neke od programa za obradu slike, a pobliže će upoznati korištenje alata i metoda obrade slike u programu GIMP. Obrada slike za nastavu neophodna je kako bi se izbjegao prikaz nepotrebnih sadržaja, neprimjerenog teksta te kako bi se slike, po potrebi, izoštrile ili drugačije prilagodile mediju koji se koristi u nastavi. Radionica je pripremljena tako da nastavnicima pruži osnovna znanja iz područja digitalne obrade slike koja su im potrebna za pripremu slike za nastavu. Budući da je alata i tehnika mnogo, odabrani su alati koji omogućavaju primjerenu obradu većine slika. Osim toga, tijekom radionice će ih se uputiti na priručnike koji će im omogućiti napredovanje u tehnikama obrade i korištenje drugih alata kojima GIMP raspolaže.

Nastavnicima će se ukratko objasniti prednosti slobodnog software-a i programa koji mogu funkcionirati na različitim platformama i njihovim inačicama. Nastavnici će biti upoznati s tehnikama kao što su krivljenje, obrezivanje, promjena orijentacije i rezolucije slike, dubina slike, boja, koloristički sustavi, kontrast, sažimanje slike, brisanje nepotrebnih dijelova, umnožavanje dijelova slike i druge.

**Metode:**

1. Kratko uvodno predavanje uz demonstraciju rada u GIMP-u uz pomoć video vodiča sastavljenog na temelju iskustva u obradi slike za nastavu.

2. Praktičan rad-obrada slike u programu GIMP uz pomoć voditelja radionice.

**GIMP**

http://www.gimp.org/

GIMP (GNU Image Manipulation Program) najpopularnija je slobodna aplikacija otvorenog koda za stvaranje i obradu rasterske grafike. Koristi se za retuširanje i uređivanje slika, slobodno crtanje, mijenjanje veličine i obrezivanje slika, pretvaranje istih u različite formate i mnoge druge specijalizirane zadatke. Mogućnost funkcioniranja na različitim platformama kao što su Windows, Linuxi i OSX (MAC) daje mu veliku prednost jer se jednom naučeno može koristiti i kod promjene radnog okruženja. Veliku prednost nad mnogim alatima koji su u nekim slučajevima i nešto bolji, daje mu mogužnost slobodnog korištenja bez naknade te vrlo dobra podrška za besplatan program.

Voditelj radionice: Damir Sirovina